Դրանից օրեր առաջ չեղյալ էր հայտարարվել Թուրքիայի տարածքում ռուս ռազմական տեսուչների դիտորդական թռիչքը, որը An-30B ինքնաթիռով պետք է իրականացվեր Բաց երկնքի մասին պայմանագրի շրջանակներում։ Դիտորդական թռիչքն իրականացվելու էր փետրվարի 1-5-ին Էսքիշեհրի օդանավակայանից (ռուս դիտորդների նախկին թռիչքն Էրզրումի օդանավակայանից կատարվել էր 2015թ. դեկտեմբերի 14-18-ին)։ Դրա հետ կապված՝ Իգոր Կոնաշենկովըհայտարարեց. «Մենք լուրջ հիմքեր ունենք կասկածելու, որ Թուրքիան մտադիր է ռազմական ներխուժում իրականացնել ինքնիշխան պետություն Սիրիայի տարածք։ Մենք գնալով ավելի շատ ենք արձանագրում Սիրիայում ակտիվ գործողությունների դիմելու ԹԶՈՒ-ի քողարկված պատրաստության ցուցիչներ, և դիտորդական թռիչքից Թուրքիայի հրաժարվելը Սիրիայի հետ սահմանին ռազմական ապօրինի գործունեությունը քողարկելու փորձ է»[145]։ Թուրքիայի ԱԳՆ-ը երկրի տարածքում ռուսական ավիացիայի դիտորդական թռիչքի չեղյալ հայտարարումը պայմանավորեց նրանով, որ կողմերը չեն կարողացել պայմանավորվել դրա երթուղու շուրջ[146]։ 2016թ. մարտի վերջին Ռուսաստանից ռազմական պատվիրակություն ժամանեց Իզմիրի նահանգ՝ գնահատական տալու համար անվտանգության ու վստահության ամրապնդման միջոցների մասին 2011թ. Վիեննայում ստորագրված ԵԱՀԿ փաստաթղթի դրույթների պահպանմանը։ Դա SU-24M-ի միջադեպից հետո Ռուսաստանից ռազմական պատվիրակության առաջին այցն էր Թուրքիա։ Դրանից առաջ հաղորդվել էր, որ Ռուսաստանն ու Թուրքիան համաձայնության էին հասել դիտորդական թռիչքի հարցում[147]։